Busbestuurder (66) verhang bordjies teen aanvallerArgieffoto: Kent Williamson ŉ Busbestuurder (66) het die bordjies teen sy aanvaller verhang deur die aanvaller se eie vuurwapen op hom te rig en hom te laat smeek vir genade. Lt.kol. Thulani Swane het gesê die voorval het Maandag plaasgevind. “Dié Phoenix-inwoner is ŉ busbestuurder vir ŉ privaat maatskappy wat aan Portnet uitgekontrakteer is. Hy het pendelaars van Durban na die treinstasies vervoer,” het Zwane verduidelik. Volgens Zwane het die laaste passasier op die bus omstreeks 13:00 na die bestuurder gegaan, ŉ wapen op hom gerig en hom beveel om na ŉ bestemming van sy keuse te ry. “Die bestuurder het op die N2-snelweg gery en in ŉ suidelike rigting beweeg soos die aanvaller hom beveel het. Hy was bang en het toe die Hibberdene-afrit geneem om terug te draai na sy depot,” het Zwane verduidelik. Die aanvaller het die man glo hard met die agterkant van die wapen op die skouer geslaan. “Die bestuurder het dié situasie tot sy voordeel gebruik en hard rem getrap wat die aanvaller vooroor laat struikel het.” Daar het ŉ struweling tussen die twee ontstaan en die bestuurder kon daarin slaag om die wapen by hom af te vat. “Die aanvaller het sy hande in die lug gegooi, om verskoning gevra en gesmeek vir genade.” Die bestuurder het die man glo beveel om van die bus af te klim en het onmiddellik na die Scottburgh-polisiestasie gery waar hy die voorval aangemeld het. Hy het ook die wapen en patrone ingehandig. Sake van poging tot ontvoering, die rig van ŉ vuurwapen en poging tot kaping word ondersoek.